Álver Ísal í Straumsvík er í eigu Rio Tinto , en félagið hefur verið með álverið í sölu í þónokkurn tíma . Heimildir Viðskiptablaðsins herma að viðræður hafi undanfarið staðið yfir milli forsvarsmanna Norðuráls og Rio Tinto um að fyrrnefnda fyrirtækið , það er eigendur þess , muni kaupa álver Rio Tinto í Straumsvík . Þegar Viðskiptablaðið leitaði viðbragða hjá aðilum voru svör á þá leið að þeir gætu ekki tjáð sig um málið að nokkru leyti . Álverið í Straumsvík hefur verið til sölu en síðasta haust runnu samningaviðræður Rio Tinto og Norsk Hydro út í sandinn á lokametrum þeirra vegna viðbragða evrópskra samkeppnisyfirvalda . Viðskiptablaðið sagði frá því í sumar að breski hrávörurisinn Glencore sem og þýski álframleiðandinn Trimet Aluminium væru meðal áhugasamra um að kaupa álverið , ásamt mögulega eignum Rio Tinto í Svíþjóð og Hollandi . Glencore er stærsti hluti Century Aluminum sem er eigandi Norðuráls , með um 13% beinan eignarhlut , en auk álversins á Grundartanga á Century Aluminum tvö álver í Kentucky ríki í Bandaríkjunum og eitt til viðbótar í Suður Karólínu .